ખેર, પણ સૈફ અલી ખાન સ્ટારર ‘ફૅન્ટમ’ એક અભાવગ્રસ્ત ફિલ્મ છે. એમાં લૉજિકનો અભાવ છે, ધારદાર પંચલાઇન્સનો અભાવ છે, કલાકારોનાં એક્સપ્રેશન્સનો અભાવ છે, એડિટિંગનો અભાવ છે અને પરિણામે ફિલ્મને લોકોની ધીરજના અભાવનો સામનો કરવો પડશે એ નક્કી છે. પહેલાં વાત લૉજિકની. રૉના વડા જે વાતે કન્વિન્સ્ડ ન હોય એ મુદ્દે એક નાનકડું વછેરું લૉલીપૉપ માગતું હોય એ રીતે જીદ કરે કે હાલોને સર, આપણેય રિવેન્જ-રિવેન્જ રમીએ. આમ હુમલાખોરોને મારવાનું નક્કી થાય. પરંતુ ખુફિયા ઑપરેશન છે એટલે સૈફ માથે ગમછો બાંધીને કોને મારવા નીકળી પડ્યો છે એ આપણને મીન્સ કે પ્રેક્ષકોને એકેય તબક્કે કહેવામાં ન આવે. એટલે એ હત્યાઓ પાછળનું કનેક્શન પણ આપણને ખબર ન પડે. એક સમજુ પ્રેક્ષક તરીકે આપણે સ્વીકારી લેવાનું કે અમે જે કરીએ છીએ એ દેશના સારા માટે જ કરીએ છીએ. તમારે રોટલાથી કામ કે ટપાકાથી?